

עיתונאי אמריקאי שפגש את סטיבן סוטלוף, העיתונאי היהודי-אמריקאי שנרצח על ידי ארגון "המדינה האסלאמית" בסוריה, שקל להפסיק את עבודתו העיתונאית כי "האשימו אותו כל הזמן בריגול", אולם ביקש לערוך ביקור אחרון בסוריה - שהפך לגורלי בחייו.

לפי בן טאוב, שכותב עבור הדיילי ביסט, הוא פגש את סוטלוף בתחילת אוגוסט 2013 בעיירה הטורקית קיליס שנחשבת לנקודת מעבר עבור עיתונאים שנכנסים לסוריה.כאשר השניים ישבו על בירה בבר המקומי, סוטלוף סיפר לו כי "נמאס לו שמכים אותו, יורים עליו ומאשימים אותו שהוא מרגל". "הוא אמר לי שהוא רצה להפסיק לדווח לזמן מה, לפחות על הסכסוך במזרח התיכון, ואולי הוא ישוב ללימודים בביתו בפלורידה", סיפר. "אבל קודם כל, הוא רצה ביקור אחרון בסוריה".

טאוב סיפר כי הוא הזהיר את סוטלוף העבודה עם איש הקשר הסורי - אותו כינה "איקס" - שהיה אמור לתאם את כניסתו לסוריה ואת סיוריו במדינה, מאחר שזהותו של "איקס" ככל הנראה נחשפה ימים ספורים קודם לכן בעת שהיה אמור לעבוד עם עיתונאי אחר ולכן הוא מהווה סיכון.

למרות זאת, ב-4 באוגוסט נכנס סוטלוף לסוריה עם "איקס" וזמן קצר לאחר מכן, שניהם נחטפו. "אף אחד לא ידע בדיוק מי תפס אותם, אבל ההתרעות על מחסומי פתע של 'המדינה האסלאמית' והחטיפות הגוברות הפכו את הקבוצה הזו לחשודה העיקרית", כתב טאוב.

טאוב ציין כי סוטלוף נכנס בעבר לסוריה, ואף סיפר כי בביקור הקודם שלו בסוריה הוא כמעט נהרג מירי של צלף של כוחות המשטר. בנוסף, סוטלוף "דיווח באומץ" מלוב, מצרים ותימן, ואף דיבר ערבית שוטפת.

מפרטים שנחשפו אחרי שפורסם אתמול בערב הסרטון שמתאר את ההוצאה להורג של סוטלוף, עולה כי הוא היה בן למשפחה יהודית שהייתה מעורבת בחיי הקהילה במיאמי. הוא היה נכד לניצולי שואה, ואמו שירלי לימדה במשך יותר מעשרים שנה במרכז לימוד לילדים.

הבלוגרית דניאל ברין סיפרה כי היא למדה עם סוטלוף בבית הספר היסודי של בית הכנסת "בית עם" במיאמי. לדבריה, אחרי שהוא נחטף, פנו בני המשפחה לגורמים בוושינגטון כדי שיסייעו להם, אולם התשובה שהם קיבלו הייתה לשמור על החטיפה בשקט ולמחוק כל זכר למוצאו היהודי של סוטלוף.

לפי ברין, לבני המשפחה נאמר כי חברי "המדינה האסלאמית" "כנראה לא יודעים או לא בטוחים שסוטלוף הוא יהודי ואם יידעו שהוא יהודי, זה יהיה מצב דומה לדניאל פרל (העיתונאי היהודי-אמריקאי שנחטף ונרצח בפקיסטן ב-2002), אז בואו לא ניתן להם את המידע הזה". בעקבות זאת, נמחק באופן מיידי חשבון הפייסבוק של סוטלוף.

היום אישר הבית הלבן כי הסרטון שפורסם אמש אכן אמיתי ומציג את הוצאתו להורג של סוטלוף. בהודעה של המועצה לביטחון לאומי נאמר כי "קהילת המודיעין האמריקאית ניתחה את הסרטון שמראה את האזרח האמריקאי, סטיבן סוטלוף, והגיעה למסקנה כי הוא אותנטי".

בבריטניה, כינס ראש הממשלה, דיוויד קמרון, ישיבת חירום לנוכח האיום של "המדינה האסלאמית" כי הקורבן הבא יהיה אזרח בריטי בשם דיוויד היינס. שר ההגנה, פיליפ המונד, אמר כי הסרטון "לא יכול לאפשר לנו לשנות כל האסטרטגיה שלנו". "ידענו על בן הערובה הזה זמן מה", אמר. "אבל אנחנו צריכים לטפל ב'מדינה האסלאמית' על בסיס האיום הנרחב יותר שהם מציבים לציבור הבריטי, כמו גם לאיש הזה".